**З А П И С Н И К**

**са 4. седнице Скупштине општине Рача**

**одржане дана 22.03.2024.године**

**Заменик Председника Скупштине, Срђан Марковић:** Добар дан свима. Отварам 4. седницу Скупштине општине Рача, тачно је 10:15, дана 22.03.2024.године, за 10:00 часова је заказана 4. седница Скупштине општине Рача. Позивам Секретара Скупштине општине Рача да прозивком утврди присутност.

**Секретар Скупштине, Марија Стевановић:** Горан Јевтић није присутан, Ненад Савковић није присутан, Тамара Живуловић није присутна, Милица Обрадовић присутна, Зорица Милошевић присутна, Горан Деспотовић није присутан, Срђан Марковић присутан, Дејан Живковић присутан, Снежана Марковић присутна, Светлана Обрадовић присутна, Миладин Дугић присутан, Радослава Нешић присутна, Љубиша Стефановић присутан, Славиша Сретеновић присутан, Гордана Милићевић присутна, Борко Петровић присутан, Марија Тодоровић присутна, Радослав Рафаиловић није присутан, Бранислав Милутиновић присутан, Слађана Срећковић присутна, Петар Миладиновић присутан, Иван Станојевић присутан, Душан Ђоковић присутан, Горан Миленовић присутан, Радослав Радојичић присутан, Зоран Владисављевић присутан, и кандидат за одборника Дијана Гарабиновић Спасић присутна.

**Заменик Председника Скупштине, Срђан Марковић:** Констатујем да седници присутвује 21 одборник и 1 кандидат за одборника, тако да имамо кворум за пуноправан рад и одлучивање.

**Заменик Председника Скупштине, Срђан Марковић:**У материјалу за ову седницу Вам је достављен записник са 3.седнице Скупштине општине Рача која је одржана 04.03.2024.године. Да ли има примедби на записник са 3.седнице Скупштине општине Рача? Уколико нема, стављам на гласање записник са 3.седнице Скупштине општине Рача. Ко је за,против, уздржаних?

**Заменик Председника Скупштине, Срђан Марковић:** Констатујем да је ЗА гласало 22 одборника, није било против и није било уздржаних.

**Заменик Председника Скупштине, Срђан Марковић:** Чланом 107. Пословника о раду Скупштине општине Рача је прописано да се по изјашњавању о записнику, по правилу, одборницима дају одговори на одборничка питања постављена на претходној седници. Само да Вас подсетим, одборник Радослав Радојичић је на претходној седници орджаној дана 04.03.2024. године поставио одборничко питање које је Скупштина општине проследила Председнику општине.

Молим Председника општине Рача да усмено одговори одборнику Радославу Радојичићу на постављено одборничко питање.

**Бранко Радосављевић, Председник општине:** Добар дан поштовано председништво, поштовани одборници. Пошто је била могућност да се усмено или писмено одговори на питање замолио сам Секретара да не припрема писани одговор, зато што је управо било у поступку заказивање Збора грађана Месне заједнице Мало Крчмаре у вези проблема који је тема питања. То је реконструкција школе, основне школе у Малим Крчмарима где се из неког разлога јавило незадовољство зато што неки број грађана вероватно због тога што нису довољно били упознати са пројектом и са плановима. Позвали смо пројектанте и још неке људе из надлежних служби и тамо ћу ићи сигурно ја, видећу са председником Скупштине то још нисам договорио. Дакле Збор је заказан у поменутој сали Дома културе у недељу у 12 часова. И тамо ће се, надам се да ће се разрешити сва питања у вези са спорним стварима око реконструкције школе где је, да би знали и остали одборници и одборник који је постаавио питање знао о чему се ради. Да би знали и остали одборници, појавило се одређено незадовољство зато што ће сала Дома културе по новом пројекту бити обухваћена реконструкцијом када и школа, и бити прилагођена као мулти-функционална сала тако се у пројекту и зове. Да се у зимском периоду могу одржати часови физичког васпитања за децу Основне школе, а да све остало слободно време та сала се и даље користи као сала за свечане и остале пригоде. Тако да мислим да ће мо то разјаснити и тако и овим путем прозивам одборнике из Малих Крчмара да присуствују Збору ако их нису тамо обавестили да заједно тамо са људима попричамо и дођемо до најбољег решења. Хвала.

**Заменик Председника Скупштине, Срђан Марковић:** Захваљујем се Председнику општине. Констатујем да седници присуствује и одборник Горан Деспотовић.

**Заменик Председника Скупштине, Срђан Марковић:**Пре преласка на даљи рад замолићу Секретара да Вам прочита обавештење о формирању одборничке групе.

**Секретар Скупштине, Марија Стевановић:** Скупштини општине Рача је достављено обавештење о формирању Одборничке групе, у коме је наведено следеће: „Ми доле потписани одборници Скупштине општине Рача, овим путем изјављујемо да смо формирали Одборничку групу у Скупштини општине Рача, под називом Социјалистичка партија Србије, Јединствена Србија-Рача“, потписници јесу: Зоран Владисављевић, Горан Миленовић, Иван Станојевић, Радослав Радојичић, значи четири одборника. За Шефа одборничке групе изабран је Зоран Владисављевић, за Заменика Шефа Одборничке групе изабран је Горан Миленовић. У Рачи, дана 18.03.2024.године. Обавештење заведено на писарници Општинске управе дана 19.03.2024.године, под бројем : 06-38 пошто је стигло при крају радног времена.

**Заменик Председника Скупштине, Срђан Марковић:** У материјалу за данашњу седницу Вам је достављен предложени дневни ред.

**Заменик Председника Скупштине, Срђан Марковић:** Замолићу Секретара да Вам прочита предложени дневни ред

**Секретар Скупштине, Марија Стевановић:** Предложени Дневни ред за 4.седницу Скупштине општине Рача је следећи:

**Д Н Е В Н И Р Е Д**

1. Доношење Одлуке о потврђивању мандата одборника Скупштине општине Рача – Дијани Гарабиновић Спасић из Раче;
2. Избор председника и чланова Комисије за статутарна питања, организацију и нормативна акта Скупштине општине Рача;
3. Избор председника и чланова Савета за буџет и финансије Скупштине општине Рача;
4. Избор председника и чланова Савета за урбанизам, стамбено-комуналне делатности и заштиту животне средине Скупштине општине Рача;
5. Избор председника и чланова Комисије за представке и предлоге Скупштине општине Рача;
6. Избор председника и чланова Савета за привреду и пољопривреду;
7. Разматрање предлога Одлуке о покретању поступка прибављања непокретности у јавну својину општине Рача, непосредном погодбом, без накнаде, и то кп.бр. 147/5 КО Рача;
8. Разматрање предлога Одлуке о давању сагласности „FCC VRBAK“ d.o.o. Лапово, на Одлуку о повећању цена услуга сакупљања комуналног отпада на територији општине Рача, број 4-197, од 20.12.2023. године;
9. Разматрање предлога Одлуке о давању сагласности на Прву измену Посебног програма коришћења субвенција из буџета општине Рача за 2024. годину, Јавног комуналног предузећа за „Рача“, Рача, број 45, од 14.02.2024. године;
10. Разматрање Захтева Заменика Председника општине Рача за давање сагласности за обављање другог посла;
11. Разматрање предлога Одлуке о измени Одлуке о организацији Општинске управе општине Рача („Сл. гласник општине Рача“, број 9/23);
12. Разматрање предлога Решења о прибављању непокретности у јавну својину општине Рача, без накнаде, по основу поклона и то кп.бр. 446/2 и кп.бр. 446/4, обе у КО Рача;
13. Разматрање предлога Одлуке о покретању поступка отуђења непокретности из јавне својине општине Рача и то стана број 4, на првом спрату у згради број 1, у улици Војводе Павла Цукића у Рачи, који се налази на катастарској парцели број 623/1 КО Рача,путем прикупљања писмених понуда;
14. Разматрање предлога Годишњег програма заштите, уређења и коришћења пољопривредног земљишта за општину Рача, за 2024. годину;
15. Разматрање предлога Одлуке о финансирању трошкова превоза ученика Средње школе „Ђура Јакшић“ из Раче, из средстава буџета општине Рача за 2024. годину;
16. Разматрање предлога Одлуке о утврђивању накнаде за рад одборника, чланова радних тела Скупштине општине Рача и чланова Општинског већа општине Рача.
17. Разно.

**Заменик Председника Скупштине, Срђан Марковић:** Ко је за овакав дневни ред, против, уздржаних?

**Заменик Председника Скупштине, Срђан Марковић:**Констатујем да је ЗА гласало 22 одборника, није било уздржаних и није било против.

**Заменик Председника Скупштине, Срђан Марковић:** Пре преласка по тачкама дневног реда Председник општине- Извештај о раду.

**Бранко Радосављевић, Председник општине:** Ево поново. Поштовано председништво, поштовани одборници, нисам хтео мало пре, да оно је био само одговор на питање. А за сада само желим са Вама да поделим неколико информација које су значајне за рад општине у периоду између две ове седнице. Све су лепе вести, могу да Вам кажем да је то био један изузетно значајан и леп период за нас. У том периоду, има 20 дана, потписали смо 2 јако значајна уговора, а то је; реконструкција Основне школе у Саранову и реконструкција Основне школе у Малим Крчмарима. А у међувремену је већ кренула реконструкција Основне школе у Поповићу и можете, тамо ко је пролазио, да видите и да радови тамо иду веома добро. Јуче сам у Министарству за бригу о породици потписао и Уговор вредан скоро 5.000.000,00 милиона за изградњу дечијег игралишта у Месној заједници Бошњане. А у повратку из Београда још једна лепа вест Европска инвестициона банка комплетно је одобрила нашу документацију што се тиче реконструкције рачанског водовода и ту ћемо добити инвестицију која је близу 2.500.000,00 милиона евра, биће у потпуности реконструисан водовод у целој Рачи. И процене су да ћемо сигурно те губитке на мрежи свести на минимум ако не и потпуно елиминисати што ће омогућити прикључење бар још свих ових рубних месних заједница. Да не будем превише оптимиста да кажем можда и целе територије општине, а то ћемо сагледати кад будемо имали нове параметре. Тако да очекујемо, да ми смо међу првима у Србији после Шапца као града од ових да кажем мањих места. Ми смо међу првима комплетирали своју документацију и сврстали се у ред градова и општина који ће од Еропске-инвестиционе банке добити средства за реконструкцију водовода. Претпоставка да ћемо сада морати мало да сачекамо да се још неки придруже па ће бити расписани одговарајући тендери. Прво не знам за надзор и за извођење, то ће бити очекујем до јесени ове године. А да не лицитирамо са извођењем свакако је то врло извесно да ће то бити ускоро. То је исто једна јако значајна ствар и драго ми је да нам је са тих неколико таквих пројеката да кажемо почео овај мандат. Нека нас овако прати и наредне 3-4 године биће то можда један од најуспешнијих мандата. Ту је реконструкција школе у Саранову, вероватно креће одмах почетком априла. После тога ће ускоро кренути реконструкција школе у Малим Крчмарима, и остаје нам још школа у Доњој Рачи за коју се документација приводи крају. И такође реконструкција централне Основне школе која је најозбиљнији подухват. То је да Вас обавестим да смо са озбиљним пројектима конкурисали код министарстава. Најважнији од тих је, исто смо релативно брзо припремили документацију потребну за реконсрукцију фасаде и столарије на Карађорђевом дому, вредности око 80.000.000,00 милиона. Прихватили смо на себе и неко одређено учешће да би смо појачали шансе да то добијемо и радимо на томе да и та инвестиција буде одобрена. Надам се да ће Министарства, као што је Влада раније препознала, мислим да ће и сада имати слуха да добијемо нека средства да почнемо са сређивањем Карађорђевог дома, који је овако мислим, да нам је сад то тренутно, што се тиче тих инфраструктурних објеката, после школа и вртића, који смо и Дом здраља већ завршили, мислим да нам је то овако најважнији да ће бити једно огледало поред осталих практичних ствари, биће овако једно огледало које историјски и културно јако значајно за Рачу. То је што се тиче извештаја и тих покренутих текуће ствари, радимо и решавамо без икаквих проблема. Мало бих само, немам специфично одређену једну тачку који треба да образлажем, могу само да кажем што се тиче овог повећања цене, то имате у материјалу. Дао је сагласност „FCC VRBAK“ за повећање цене, ради се само значи да знате уколико буде од грађана, ради се само о усклађивању цене на које смо обавезни, по том дугорочном уговору који имамо. Иначе још сам ја као председник Скупштине ову тачку имао још у најави старог мандата, септембру, октобру. Па смо то мало одложили и тражили смо додатно појашњење, тражили смо начин да кажем да мало изађемо из зиме без тих неких већих повећања. Видите и сами да је све остало поскупело, а наша обавеза по уговору је да одобримо фирми за раст тих цена да повећају и цене својих услуга. Остале тачке дневног реда уколико има нечег спорног слободно питајте. У материјалу сте добили све. Што се тиче рада општине могу да Вам кажем да је све у најбољем могућем реду. Уколико има било каквих питања, као што је одборник Радојичић на прошлој Скупштини поставио можете поставити овде, али мислим да то просто за локалне самоуправе, као што је наша није потребно. И ја и Председник Скупштине и Секретар смо свакодневно у тој општини, тако да можете доћи питати за било шта, нема потребе да се ми бавимо неким формалностима. Значи све је јавно, транспарентно и јасно, и ту смо за сваку сарадњу и за било шта је потребно. Ја Вам се захваљујем и желим вам успешан рад данас.

**Заменик Председника Скупштине, Срђан Марковић:** Захваљујем се Председнику општине Бранку Радосављевићу на извештају.

**ТАЧКА 1: Доношење Одлуке о потврђивању мандата одборника Скупштине општине Рача – Дијани Гарабиновић Спасић из Раче;**

**Заменик Председника Скупштине, Срђан Марковић:** На седници Скупштине општине Рача која је одржана дана 04.03.2024. године одборница Зорица Јовановић из Раче је поднела усмену оставку. На истој седници, Скупштина општине Рача, донела је Одлуку о престанку мандата одборника у Скупштини општине Рача, број: 020-49/2024-I-01 којом је констатовано да је Зорици Јовановић из Раче, изабраној за одборницу Скупштине општине Рача са Изборне листе ИВИЦА ДАЧИЋ- ПРЕМИЈЕР СРБИЈЕ, престао мандат одборника пре истека времена на које је изабрана, због подношења усмене оставке.Скупштина општине Рача је у складу са чланом 72. став 1. Законом о локалним изборима („Службени гласник РС“, бр. 14/2022), дана 04.03.2024. године упутила Општинској изборној комисији општине Рача Захтев за попуњавање упражњеног одборничког места у Скупштини општине Рача. На основу члана 72. и члана 73. Закона о локалним изборима, Општинска изборна комисија општине Рача је, на седници одржаној дана 06.03.2024. године, донела Решење број: 013-29/2024-I-04, којим је мандат одборника доделила првом следећем кандидату исте политичке странке са изборне листе којем није био додељен мандат одборника и то Дијани Гарабиновић Спасић, рођеној 1988. године, васпитачу, из Раче, са Изборне листе ИВИЦА ДАЧИЋ- ПРЕМИЈЕР СРБИЈЕ.

Такође, Општинска изборна комисија општине Рача је издала Уверења о избору за новог одборика Скупштине општине Рача.

На основу члана 81. Пословника о раду Скупштине општине Рача ("Службени гласник општине Рача" број 6/08), Мандатно-имунитетска комисија Скупштине општине Рача, на седници одржаној дана 15.03.2024. године, је разматрајући законске услове за доношење Одлуке о потврђивању мандата новом одборнику у Скупштини општине Рача, утврђујући да ли су подаци из Уверења о избору за одборника СО Рача истоветни са подацима из Решења Општинске изборне комисије општине Рача о додели мандата кандидату за одборника, закључила да су се у складу са члановима 72. и 73. Закона о локалним изборима ("Сл. гласник РС", број 14/22), створили законски услови за потврђивање мандата новом одборнику те је донела Закључак за новог одборника и сачинила Извештај којим предлаже да Скупштини општине Рача потврди мандат следећем кандидату за одборника: Дијана Гарабиновић Спасић, рођеној 1988. године, васпитачу, из Раче.

**Заменик Председника Скупштине, Срђан Марковић:** Отварам расправу, да ли има пријављених за реч? Нема. Стављам на гласање предлог да се потврди мандат одборника Скупштине општине Рача Дијани Гарабиновић Спасић, рођеној 1988. године, васпитачу, из Раче, са Изборне листе ИВИЦА ДАЧИЋ- ПРЕМИЈЕР СРБИЈЕ, изабраној на изборима одржаним дана 17. децембра 2023. Године. Ко је за, против, уздржаних?

**Заменик Председника Скупштине, Срђан Марковић:** Констатујем да је „ЗА“ гласало 20 одборника, није било „против,“ и није било „уздржаних одборника.

**Заменик Председника Скупштине, Срђан Марковић:** Пре наставка седнице позивам одборницу Дијану Гарабиновић Спасић којој је сада потврђен мандати да положи заклетву.

**Дијану Гарабиновић Спасић, одборница**: Добар да свима. ***"Заклињем се да ћу се у раду Скупштине општине Рача придржавати Устава, Закона и Статута општине Рача и да ћу часно и непристрасно вршити дужност одборника руководећи се интересима грађана".*** Хвала лепо.

**Заменик Председника Скупштине, Срђан Марковић:** Честитам одборници на положеној заклетви.

**Заменик Председника Скупштине, Срђан Марковић:** Како би Скупштина општине Рача, основала стална радна тела за разматрање питања из њене надлежности, а у складу са чланом 65. став 1. Пословника о раду Скупштине Општине Рача ("Службени гласник општине Рача" број 6/2008), којим је прописано да председнике и чланове радних тела бира и разрешава скупштина општине на предлог одборничких група, Скупштина општине Рача је упутила Захтеве одборничким групама у Скупштини општине Рача да доставите предлоге лица за избор за чланове радних тела Скупштине општине Рача, на мандатни период на који је изабрана Скупштина, и то:

- Комисије за статутарна питања, организацију и нормативна акта СО Рача,

- Савета за буџет и финансије СО Рача,

- Савета за урбанизам, стамбено-комуналне делатности и заштиту животне средине СО Рача,

- Комисије за представке и предлоге СО Рача, и

- Савета за привреду и пољопривреду СО Рача.

Чланом 64. Пословника о раду Скупштине Општине Рача ("Службени гласник општине Рача" број 6/2008) прописано је да скупштинска радна тела, по правилу, могу да одражавају одборнички састав Скупштине општине, те су у вези са тим одборничка група „АЛЕКСАНДАР ВУЧИЋ- Рача не сме да стане“ , одборничка група „Рача не сме да стане“ и одборничка група **„**СОЦИЈАЛИСТИЧКА ПАРТИЈА СРБИЈЕ, ЈЕДИНСТВЕНА СРБИЈА–РАЧА“ доставиле Скупштини општине Рача своје предлоге.

**ТАЧКА 2: Избор председника и чланова Комисије за статутарна питања, организацију и нормативна акта Скупштине општине Рача;**

**Заменик Председника Скупштине, Срђан Марковић:** У материјалу сте видели предлоге одборничких група. За чланове Комисије за статутарна питања, организацију и нормативна акта Скупштине Општине Рача, предложена су следећа лица:

1. Светлана Обрадовић из Бошњана, општина Рача, за председника;
2. Слађана Срећковић, из Ђурђевa, ул. Крађа Петра Првог бр. 19, општина Рача, за члана;
3. Радмила Домановић из Бошњана, ул. Деспота Стефана Високог бр. 75, општина Рача, за члана;
4. Весна Стојиловић из Мирашевца, ул. Марка Краљевића бр. 16, општина Рача, за члана;
5. Горан Миленовић, из Саранова, општина Рача, за члана.

**Заменик Председника Скупштине, Срђан Марковић:** Отварам расправу. Да ли има пријављених за реч? Одборник Бранислав Милутиновић.

**Бранислав Милутиновић, одборник:** Поштовани преседавајући, Председниче општине, даме и господо одборници, ово је нешто што је нормалан слет догађаја после формирања новог сазива да се формирају скупштинска тела и савети да би Скупштина могла нормално да функционише и доноси одлуке. Оно што ја хоћу нормално да кажем да нисам се јавио кад је Председник општине малочас давао извештај. Хоћу да похвалим,не због Вас, Ви сте ту, овде сте сваког дана и знате, него због записника кад неко сутра буде анализирао рад овог сазива се види напредак. Оно што сам прошлог пута замерао у прошлом мандату, а то је маркентинг. Председниче ја морам да Вас похвалим да сте почели да радите на маркентингу и то је веома важно и веома битно да грађани уоче напор који ми као Скупштина чинимо да локална власт створи услове за бољи живот и рад наших грађана. Оно што ме заиста радује, а то је: о школама смо причали прошлог пута, рекли смо и о Дому здравља више речи, оно што само место Рача има страшну замерку на лоше улице, тротоаре. И ово што је Председник сада рекао веома важно да грађани знају да ће Рача у неком наредном периоду бити раскопана . Тако да апсолутно не треба да брину, да ли ће улице бити нове, нема потребе да се одређени делови улица сада асвалтирају па да се за пар месеци копају, јер би то било заиста бацање новца. И оно што је најважније, оно што је Председник рекао а то је да ће у Рачи бити замењене све цеви и да ће грађани и околних приградских насеља имати могућност да се прикључе на градску воду. Председниче, мислим ја морам да похвалим Ваш труд да сте почели да радите као извршна власт на маркетингу, јер ми смо заиста много пројеката реализовали у прошлом сазиву и имали смо мањи проценат на изборима из разлога што ето народ зна. Значи народу треба предочити више пута да ли са ове скупштинске говорнице, да ли путем медија, да ли путем друштвених мрежа. Али то је оно што је веома важно и што је нешто што ћемо ми свим силама подржавати. Хвала.

**Заменик Председника Скупштине, Срђан Марковић:** Захваљујем се одборнику Браниславу Милутиновићу. Да ли се још неко јавља за реч? Стављам на гласање другу тачку дневног реда. Ко је за, које против, уздржаних?

**Заменик Председника Скупштине, Срђан Марковић:** Констатујем да је „ЗА“ гласало 18 одборника, није било „против,“ и није било „уздржаних одборника.

**Тачка 3: Избор председника и чланова Савета за буџет и финансије Скупштине општине Рача;**

**Заменик Председника Скупштине, Срђан Марковић:** У материјалу сте такође добили предлоге одборничких група, за чланове Савета за буџет и финансије СО Рача, предложена су следећа лица:

1. Бранислав Mилутиновић, из Малог Крчмара, општина Рача, за председника;

2. Славиша Сретеновић из Доње Раче, општина Рача, за члана;

3. Иван Станојевић из Вучића, ул. Јасеничка бр.11, општина Рача, за члана,

4. Слободанка Трифуновић, ул. Драгољуба Филиповића Фиће 17, Адровац, општина Рача, за члана;

5. Радован Обрадовић из Бораца, ул. Сеоска друга бр.19, општина Рача, за члана.

**Заменик Председника Скупштине, Срђан Марковић:** Отварам расправу. Да ли има пријављених за реч?

**Заменик Председника Скупштине, Срђан Марковић:** Уколико нема, стављам на гласање ове предлоге. Ко је за, које против,уздржаних ?

**Заменик Председника Скупштине, Срђан Марковић:** Констатујем да је „ЗА“ гласало 18 одборника, није било „против“ и није било „уздржаних“ одборника.

**ТАЧКА 4: Избор председника и чланова Савета за урбанизам, стамбено-комуналне делатности и заштиту животне средине Скупштине општине Рача;**

**Заменик Председника Скупштине, Срђан Марковић:** У материјалу су достављени предлози одборничких група. За чланове Савета за урбанизам, стамбено-комуналне делатности и заштиту животне средине Скупштине Општине Рача, предложена су следећа лица:

1. Зорица Милошевић, из Раче, ул. Рудничка број 2, за председника;

2. Радослав Рафаиловић, из Великог Крчмара, ул. Карађорђева број 10, општина Рача, за члана;

3. Миладин Дугић, из Саранова, ул. Козаревачка бр. 14А, општина Рача, за члана;

4. Горан Стевановић из Саранова, ул. Браничка бр. 28, општина Рача, за члана;

5. Мирјана Симић, из Доње Раче, ул. Гајска бр.3, за члана.

**Заменик Председника Скупштине, Срђан Марковић:** Отварам расправу по овој тачки дневног реда. Да ли има пријављених за реч? Нема.

**Заменик Председника Скупштине, Срђан Марковић:** Стављам на гласање 4.тачку дневног реда. Ко је за, против, уздржаних?

**Заменик Председника Скупштине, Срђан Марковић:** Констатујем да је „ЗА“ гласало 18 одборника, није било „против,“ и није било „уздржаних одборника.

**ТАЧКА** **5: Избор председника и чланова Комисије за представке и предлоге Скупштине општине Рача;**

**Заменик Председника Скупштине, Срђан Марковић:** У материјалу сте видели предлоге одборничких група. За чланове Комисије за представке и предлоге СО Рача, предложена су следећа лица:

1. Горан Деспотовић из Раче,ул. Николе Пашића бр.4, општина Рача, за председника;

2. Радослава Нешић, из Сипића, ул. Цара Лазара број 3, општина Рача, за члана;

3. Радослав Радојичић из Малог Крчмара, ул. Главна бр.18, општина Рача, за члана;

4. Саша Ђорђевић из Вучића, ул. Милоша Обилића бр.5, општина Рача, за члана;

5. Дејан Илић из Вишевца, општина Рача, за члана;

**Заменик Председника Скупштине, Срђан Марковић:** Отварам расправу. Да ли има пријављених за реч? Нема.

**Заменик Председника Скупштине, Срђан Марковић:** Стављам на гласање 5. тачку дневног реда. Ко је за, против, уздржаних?

**Заменик Председника Скупштине, Срђан Марковић:** Констатујем да је „ЗА“ гласало 18 одборника, није било „против“ и није било „уздржаних“ одборника.

**ТАЧКА** **6: Избор председника и чланова Савета за привреду и пољопривреду.**

**Заменик Председника Скупштине, Срђан Марковић:** У материјалу сте могли да прочитате предлоге одборничких група. За чланове Савета за привреду и пољопривреду Скупштине Општине Рача предложена су следећа лица:

1. Дејан Живковић из Сепаца, ул. Свете Петке бр.15, општина Рача, за председника;

2. Горан Јевтић из Бораца, ул. Дреновачка бр. 13, општина Рача, за члана;

3. Гордана Милићевић, из Мирашевца, ул. Цара Душана бр.7, за члана;

4. Радоје В. Гавриловић из Великог Крчмара, ул. Хајдук Вељкова бр. 2., општина Рача, за члана;

5. Мален Николић из Сипића, општина Рача, за члана.

**Заменик Председника Скупштине, Срђан Марковић:** Отварам расправу по овој тачки дневног реда. Да ли има пријављених за реч? Нема. Стављам на гласање 6.тачку дневног реда. Ко је за, против, уздржаних?

**Заменик Председника Скупштине, Срђан Марковић:** Констатујем да је „ЗА“ гласало 17 одборника, није било „против“ и није било „уздржаних“ одборника.

**ТАЧКА 7: Разматрање предлога Одлуке о покретању поступка прибављања непокретности у јавну својину општине Рача, непосредном погодбом, без накнаде, и то кп.бр. 147/5 КО Рача;**

**Заменик Председника Скупштине, Срђан Марковић:** Известилац по овој тачки дневног реда Горан Максовић.

**Горан Максовић, Заменика Начелника:** Поштовани одборници, као што је Председник Скупштине рекао и као што сте и у материјалу упознати овом Одлуком покреће се поступак прибављања непокретности у јавну својину општине Рача, и то кп.бр.147/5 у КО Рача, градско-грађевинско земљиште, у површини 12 ари 91 м2, која се сада налази у својини Републике Србије непосредном погодбом , без накнаде. Обзиром на околност да је та парцела у општем интересу у циљу изградње и реконструкције саобраћајне инфраструктуре, по основу покретања поступка о прибављању позивам одборнике да гласају за доношење ове одлуке.

**Заменик Председника Скупштине, Срђан Марковић:** Захваљујем се известиоцу. Отварам расправу по 7. тачки дневног реда. Да ли има пријављених за реч? Нема. Стављам на гласање 7. тачку дневног реда, ко је за, које против, уздржаних?

**Заменик Председника Скупштине, Срђан Марковић:** Констатујем да је за 7. тачку „ЗА“ гласало 17 одборника, није било „против“ и није било „уздржаних“ одборника.

**ТАЧКА 8: Разматрање предлога Одлуке о давању сагласности „FCC VRBAK“ d.o.o. Лапово, на Одлуку о повећању цена услуга сакупљања комуналног отпада на територији општине Рача, број 4-197, од 20.12.2023. године;**

**Заменик Председника Скупштине, Срђан Марковић:** Добили сте у материјалу. Отварам дискусију по овој тчки дневног реда. Да ли се неко јавља за реч? Не. Стављам на гласање 8.тачку. Ко је за, против, уздржаних?

**Заменик Председника Скупштине, Срђан Марковић:** Констатујем да је за 8. тачку „ЗА“ гласало 17 одборника, није било „против“ и није било „уздржаних“ одборника.

**ТАЧКА 9: Разматрање предлога Одлуке о давању сагласности на Прву измену Посебног програма коришћења субвенција из буџета општине Рача за 2024. годину, Јавног комуналног предузећа за „Рача“, Рача, број 45, од 14.02.2024. године;**

**Заменик Председника Скупштине, Срђан Марковић:** Известилац по овој тачки Дејан Вељковић.

**Дејан Вељковић, директор ЈКП „Рача“:** Захваљујем, добар дан свима. Програм субвенција, односно Прву измену сте добили у материјалу. Јавно комунално предузеће планира да и у овој години користи субвенције од буџета општине Рача. И Надзорни одбор је на својој 23.седници која је одржана 29.02.2024.године, усвојио ову Прву измену Програма. Планирана средства по овом Програму су у износу од 25.238.558,00 и она се односе на израду пројектно-техничке документације, затим трошкове за електричну енергију, гориво и камен, израда Елабората степен ефикасности постројења за прераду отпадних вода за прелазни систем, као и за осавремењавањем инвестиционог улагања на постројењима за прераду отпадне и пијаће воде и реконструкцију дела канализационе мреже у Рачи. Хвала.

**Заменик Председника Скупштине, Срђан Марковић:** Захваљујем се известиоцу Дејану Вељковићу. Отварам расправу по 9.тачки дневног реда. Да ли има пријављених за реч? Не. Стављам на гласање 9. тачку дневног реда, ко је за, које против, уздржаних?

**Заменик Председника Скупштине, Срђан Марковић:** Констатујем да је за 9. тачку „ЗА“ гласало 16 одборника, није било „против“ и није било „уздржаних“ одборника.

**ТАЧКА 10: Разматрање Захтева Заменика Председника општине Рача за давање сагласности за обављање другог посла;**

**Заменик Председника Скупштине, Срђан Марковић:** Чланом 46. став 3. Закона о спречавању корупције је прописано да изузев послова, односно делатности из става 2. овог члана. Агенција може, на захтев јавног функционера , да да сагласност за обављање и других послова, односно делатности. Уз захтев јавни функционер доставља позитивно мишљење органа који га је изабрао, поставио или именовао на јавну функцију. Државни службеник на положају дужан је да, уз захтев, достави сагласност непосредно претпостављеног. О потпуном и уредном захтеву Агенција је дужна да одлучи у року од 15 дана од дана пријема захтева.

У вези са овим чланом 46. Заменик председника општине Рача Ђорђе Иванковић се обратио Скупштини општине Рача за давање позитивног мишљења односно давање сагласности за обављање другог посла. Прочитали сте захтев у материјалу.

**Заменик Председника Скупштине, Срђан Марковић:** Отварам расправу по овој тачки дневног реда. Да ли има пријављених за реч? Нема. Стављам на гласање 10. тачку дневног реда, ко је за, има ли против, уздржаних?

**Заменик Председника Скупштине, Срђан Марковић:** Констатујем да је за 10. тачку дневног реда гласало „ЗА“ 16 одборника, није било „против“ и није било „уздржаних“ одборника.

**ТАЧКА 11: Разматрање предлога Одлуке о измени Одлуке о организацији Општинске управе општине Рача („Сл. гласник општине Рача“, број 9/23);**

**Заменик Председника Скупштине, Срђан Марковић:** Известилац по овој тачки Максовић Горан.

**Горан Максовић, известилац:** Као што сте из материјала упознати у односу на до сада важећу Одлуку о организацији Општинске управе општине Рача, мења се члан 6. утолико што се са до сад уместо печата са редним бројем, 1 , 2 и 3. убацују нови печати 4, 5 и 6 и до сада нисмо имали електронски печат а сада смо исто уврстили у складу са Законом и налогом Управног инспектора. Позивам одборнике да гласају за усвајање ове Одлуке.

**Заменик Председника Скупштине, Срђан Марковић:** Захваљујем се известиоцу Горану Максовићу. Отварам расправу по 11.тачки дневног реда. Да ли има пријављених за реч? Не. Стављам на гласање 11. тачку дневног реда, ко је за, које против, уздржаних?

**Заменик Председника Скупштине, Срђан Марковић:** Констатујем да је за 11. тачку гласало „ЗА“ 16 одборника, није било „против“ и није било „уздржаних“ одборника.

**ТАЧКА 12: Разматрање предлога Решења о прибављању непокретности у јавну својину општине Рача, без накнаде, по основу поклона и то кп.бр. 446/2 и кп.бр. 446/4, обе у КО Рача;**

**Заменик Председника Скупштине, Срђан Марковић:** Известилац по овој тачки Горан Максовић.

**Горан Максовић, известилац:** Као што сте из материјала упознати власник горе наведених парцела је Манастир Вишевац. Епархија Шумадијска-Српске православне цркве је сагласна да се наведене парцеле пренесу у јавну својину општине Рача без накнаде, по основу поклона. А на основу поравнања закљученог између општине Рача и Српске православне цркве Епархије Шумадијске, а све ради реализације туристичког плана општине Рача. Обзиром на општи интерес, позивам одборнике да гласају за усвајање ове Одлуке.

**Заменик Председника Скупштине, Срђан Марковић:** Захваљујем се известиоцу. Отварам расправу по 12.тачки дневног реда. Да ли има пријављених за реч? Не. Стављам на гласање 12. тачку дневног реда, ко је за, против, уздржаних?

**Заменик Председника Скупштине, Срђан Марковић:** Констатујем да је за 12. тачку гласало „ЗА“ 16 одборника, није било „против,“ и није било „уздржаних одборника.

**ТАЧКА 13: Разматрање предлога Одлуке о покретању поступка отуђења непокретности из јавне својине општине Рача и то стана број 4, на првом спрату у згради број 1, у улици Војводе Павла Цукића у Рачи, који се налази на катастарској парцели број 623/1 КО Рача, путем прикупљања писмених понуда;**

**Заменик Председника Скупштине, Срђан Марковић:** Известилац по овој тачки Горан Максовић.

**Горан Максовић, известилац:** Као што сте упознати правни основ за доношење ове Одлуке лежи у члану 7., 8. и 9. Одлуке о прибављању, располагању, управљању и коришћењу ствари у јавној својини општине Рача, и то је први корак о отуђењу. Предмет отуђења је стан број 4, на првом спрату у згради број 1, у улици Војводе Павла Цукића, који се налази на катастарској парцели број 623/1, то је стан у површини од 44м2 и који се налази у јавној својини општине Рача са целином. Као што сте из предлога Одлуке видели изврше се потребна вештачења и поступак прикупљања писмених понуда спровешће Комисија за спровођење поступка прибављања, отуђења и давање у закуп ствари у јавној својини општине Рача.

**Заменик Председника Скупштине, Срђан Марковић:** Захваљујем се известиоцу Горану Максовићу. Отварам расправу по 13.тачки дневног реда. Да ли има пријављених за реч? Не. Стављам на гласање 13. тачку дневног реда, ко је за, ко је против, уздржаних?

**Заменик Председника Скупштине, Срђан Марковић:** Констатујем да је за 13. тачку гласало са 16 гласова „ЗА“, није било „против“ и није било „уздржаних“ одборника.

**ТАЧКА 14: Разматрање предлога Годишњег програма заштите, уређења и коришћења пољопривредног земљишта за општину Рача, за 2024. годину;**

**Заменик Председника Скупштине, Срђан Марковић: Известилац по овој тачки, Драгана Прокић.**

**Драгана Прокић, известилац:** Добар дан, поштовани одборници. У складу са чланом 60. Закона о пољопривредном земљишту општина, јединица локалне самоуправе, општина Рача је дужна да сваке године израдипредлог Годишњег програма заштите и уређења. Општинско веће општине Рача сваке године формира Комисију која израђује овај предлог у складу са законом. И на наведени предлог комисија прибавља и мишљење комисије позитивно мишљењен значи у обавези да прибави од стране комисије која садржи чланове пољопривредника уписане у регистар пољопривредних газдинстава. Комисија образована решењем Општинског већа, број:320-52/2023-II-01 од 16.06.2023.године, израдила је предлог прибавила позитивно мишљење комисије која у себи садржи значи чланове пољопривредника уписане у регистар и 2 агронама. И прибавила је и сагласност Министарства,односно Управе за пољопривредно земљиште број: 00097308320241484700500001 од 13.03.2024.године. Самим тим стекли су се услови да се предлог Годишњег програма значи на који смо прибавили сагласностн Министарства пољопривреде, шумарства и водопривреде разматра на Скупштини. Иначе предлог се ради у апликацији посебној, то већ знате сваке године причамо, овај посебној априлацији ГИС - Управе за пољопривредно земљиште и кроз исту се и одобрава. Ако има неких питања.

**Заменик Председника Скупштине, Срђан Марковић:** Захваљујем се Драгани Прокић. Отварам расправу по 14.тачки дневног реда. Да ли има пријављених за реч? Нема пријављених. Стављам на гласање 14. тачку дневног реда, ко је за, ко је против, уздржаних?

**Заменик Председника Скупштине, Срђан Марковић:** Констатујем да је „ЗА“ гласало 16 одборника, није било против и није било уздржаних.

**ТАЧКА 15: Разматрање предлога Одлуке о финансирању трошкова превоза ученика Средње школе „Ђура Јакшић“из Раче, из средстава буџета општине Рача за 2024. годину;**

**Заменик Председника Скупштине, Срђан Марковић:** Предлог сте добили у материјалу. Отварам расправу по овој тачки дневног реда. Да ли се неко јавља за реч? Не. Стављам на гласање, ко је за, ко је против, уздржаних?

**Заменик Председника Скупштине, Срђан Марковић:** Констатујем за 15 тачку гласало „ЗА“ 16 одборника, није било против и није било уздржаних.

**ТАЧКА 16: Разматрање предлога Одлуке о утврђивању накнаде за рад одборника, чланова радних тела Скупштине општине Рача и чланова Општинског већа општине Рача.**

**Заменик Председника Скупштине, Срђан Марковић:**Прилог сте добили у материјалу. Отварам расправу по овој тачки дневног реда. Да ли се неко јавља за реч? Не. Стављам на гласање 16 тачку дневног реда. Ко је за, ко је против, уздржаних?

**Заменик Председника Скупштине, Срђан Марковић:** Констатујем да је „ЗА“ 16 тачку дневног реда гласало 16 одборника, није било против, и није било уздржаних.

**ТАЧКА 17: Разно.**

**Заменик Председника Скупштине, Срђан Марковић:** Да ли се неко јавља за реч? Не. Одборничка питања нема.

**Заменик Председника Скупштине, Срђан Марковић:** Тачно 11:15 часова закључујем рад 4.седнице Скупштине општине Рача. Захваљујем на присуству.

**СКУПШТИНА ОПШТИНЕ РАЧА**

**ЗАМЕНИК ПРЕДСЕДНИКА**

**Број: 06-37/2024-I-01 СКУПШТИНЕ ОПШТИНЕ РАЧА**

**Дана, 22.03.2024.године Срђан Марковић**

Записничар,

В.Матијашевић